text: বিশ্বকাপে ভালো খেলার প্রত্যাশা জাহানারার – Bangladesher Khela
  দুর্দান্ত একটি বছর কাটিয়েছে বাংলাদেশ জাতীয় ক্রিকেট দল। পুরুষদের পাশাপাশি নারী দলও দারুণ সাফল্য পেয়েছে ২০১৫ সালে। অধিনায়কত্ব পাবার পর থেকেই ধারাবাহিক জয় পাওয়ায় দারুণ খুশি বাংলাদেশ নারী দলের অধিনায়ক জাহানারা আলম। শেষ হতে চলা বছরের জয়ের আত্মবিশ্বাস কাজে লাগিয়ে আগামী টি-টোয়েন্টি বিশ্বকাপে দারুণ কিছু করতে চায় বলে জানান তিনি।
  বৃহস্পতিবার মিরপুর শের-ই বাংলা ক্রিকেট স্টেডিয়ামে ঐচ্ছিক অনুশীলন শেষে সাংবাদিকদের সঙ্গে আলাপ করতে গিয়ে জাহানারা আলম বলেন, 'এ বছর আমাদের অনেক ভালো অর্জন ছিল। জিম্বাবুয়েকে হোয়াইটওয়াশ করলাম, বিশ্বকাপে জায়গা করে নিলাম। পরবর্তী বছরে আমরা বিশ্বকাপ খেলতে যাচ্ছি। খুব বেশি টুর্নামেন্ট না পেলেও এটা আমাদের অনেক বড় অর্জন। জয় মানেই আত্মবিশ্বাস বাড়া। আর আমরা ভালোভাবেই জিতেছি। বিশ্বকাপ বাছাইয়ের ফাইনালে চ্যাম্পিয়ন হতে পারিনি। তারপরও আমরা অনেক ভালো ক্রিকেট খেলেছি। এই জয়ের রেশ পরবর্তী টুর্নামেন্টে অনেক কাজে আসবে।'
  অনেক দিন থেকেই দলের বাংলাদেশ নারী ক্রিকেট দলের প্রধান শক্তি বোলিং। তবে সাম্প্রতিক সময়ে ব্যাটসম্যানরাও দারুণ দায়িত্ব নিয়ে ব্যাট করছেন বলে জানান অধিনায়ক। তারপরও ব্যাটিংয়ে আরও কাজ করতে হবে বলেও উল্লেখ করেন তিনি। এ প্রসঙ্গে তিনি বলেন, 'আমার দলের শক্তি বরাবরের মতো বোলিং এবং ফিল্ডিং। এটা এখনো পর্যন্ত অটুট আছে এমনকি আরো বেড়েছে। এছাড়া ব্যাটিংয়েও অনেক উন্নতি করেছি। আগে দলে চার-পাঁচটা ব্যাটসম্যান ছিল। একজন দুইজন খারাপ করলে মনে করতাম আমরা ৫০ রানও করতে পারব না। এখন টপ অর্ডার না পারলে শেষের দিকে দাঁড়িয়ে যাচ্ছে। ব্যাটিংয়ে তারপরও অনেক সমস্যা আছে। এটা নিয়ে আমরা কাজ করব। ইতোমধ্যে ফিটনেসের ওপর কাজ করছি।'
  আনুষ্ঠানিক অনুশীলন না থাকায় এখন কেউ বসে থাকেননা বলে জানান জাহানারা। দলের সবাই আলাদাভাবে কাজ করেন। পেশাদার খেলোয়াড় হওয়ায় ক্যাম্পের জন্য অপেক্ষা না করে ব্যক্তিগত ভাবে অনুশীলন চালিয়ে যান। সাবেক অধিনায়ক সালমা তাকে অনেক সাহায্য করছেন বলেও জানান জাহানারা।